**Ηλεκτρονική κατάθεση δικογράφων - Πρακτικός Οδηγός - Σεμινάρια ΔΣΑ**

Όπως είναι γνωστό, μετά από συνεχείς παρεμβάσεις του δικηγορικού σώματος με αίτημα τον ψηφιακό εκσυγχρονισμό της Δικαιοσύνης, κατέστη δυνατή η ηλεκτρονική κατάθεση δικογράφων στο ΣτΕ, στο Ελεγκτικό Συνέδριο, στα διοικητικά δικαστήρια, και ήδη σε συγκεκριμένες κατηγορίες διαφορών (Νέα τακτική διαδικασία, Περιουσιακές διαφορές, Ευρωπαϊκές Διαταγές Πληρωμής, Ευρωπαϊκές Μικροδιαφορές) σε 17 Ειρηνοδικεία (Αθηνών, Θεσσαλονίκης, Πειραιά, Χαλκίδας, Χαλανδρίου, Μαραθώνα, Ιλίου, Μεγάρων, Νέας Ιωνίας, Περιστερίου, Αχαρνών, Κρωπίας, Ελευσίνας, Βασιλικών, Λαγκαδά, Κουφαλίων και Λαυρίου), μέσω του portal.olomeleia.gr.

Προς τον σκοπό υποστήριξης των συναδέλφων που επιθυμούν να αξιοποιήσουν την νέα δυνατότητα ηλεκτρονικής κατάθεσης δικογράφων ο ΔΣΑ θα εκδώσει στις 26-7-2018 **Πρακτικό Οδηγό** **για την ηλεκτρονική κατάθεση δικογράφων**, ανά δικαιοδοσία. Ο Οδηγός θα είναι διαθέσιμος σε ψηφιακή μορφή στην ιστοσελίδα του ΔΣΑ [www.dsa.gr](http://www.dsa.gr), και στο **portal.olomeleia.gr**.

Παράλληλα, από τις 17 Σεπτεμβρίου 2018 θα διοργανωθούν **εξειδικευμένα σεμινάρια** με αντικείμενο τις νέες ηλεκτρονικές υπηρεσίες, που είναι διαθέσιμες για τους δικηγόρους, και ιδίως την απόκτηση και χρήση ψηφιακών υπογραφών και την ηλεκτρονική κατάθεση δικογράφων.

Για τα παραπάνω θα ακολουθήσουν νεότερες ανακοινώσεις, προς τον σκοπό έγκαιρης ενημέρωσης των συναδέλφων.